Dôvodová správa

A. Všeobecná časť

     Návrh novely zákona č. 245/2003 Z.z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov a o zmene a doplnení niektorých zákonov (ďalej len „zákon“) sa predkladá do legislatívneho procesu vzhľadom na snahu Slovenskej republiky ratifikovať Aarhuský dohovor, ktorého druhý pilier tvorí smernica 2003/35/ES, v roku 2005.

     Účelom predkladanej novely zákona je zosúladenie jestvujúcej právnej úpravy integrovanej prevencie a kontroly znečisťovania životného prostredia s legislatívnymi požiadavkami Európskej únie, t.j. zabezpečiť prebratie článku 4 a  prílohy II smernice  2003/35/ES Európskeho parlamentu a Rady z 26. mája 2003, ktorou sa ustanovuje účasť verejnosti pri navrhovaní určitých plánov a programov týkajúcich sa životného prostredia a ktorou sa menia a dopĺňajú s ohľadom na účasť verejnosti a prístup k spravodlivosti smernice Rady 85/337/EHS a 96/61/ES. Návrh novely zákona obsahuje ustanovenia vykonávajúce obsah a účel článku 4 a  prílohy II smernice 2003/35/ES a ustanovenia, do ktorých sú premietnuté skúsenosti a požiadavky, ktoré vyplynuli z uplatňovania zákona v praxi. 
Ostatné ustanovenia smernice 2003/35/ES preberá návrh zákona o posudzovaní vplyvov na životné prostredie a o zmene a doplnení niektorých zákonov.

     Podľa článku 6 smernice 2003/35/ES musia členské štáty Európskej únie uviesť do platnosti zákony, iné právne predpisy a správne opatrenia potrebné na dosiahnutie súladu s uvedenou smernicou najneskôr do 25. júna 2005. 

     Návrh novely zákona je v súlade s Ústavou Slovenskej republiky a s ostatnými právnymi predpismi.

     Návrh novely zákona je v súlade s Dohovorom Európskej hospodárskej komisie Organizácie spojených národov z 25. júna 1998 o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia (tzv. Aarhuský dohovor).

Návrh novely zákona nemá finančné, ekonomické, environmentálne dopady a dopady na zamestnanosť a podnikateľské prostredie, preto sa Doložka finančných, ekonomických, environmentálnych vplyvov, vplyvov na zamestnanosť a  podnikateľské prostredie nevyhotovuje.

Doložka  zlučiteľnosti
návrhu novely zákona s právom Európskych spoločenstiev  a právom  Európskej únie

1. 	Navrhovateľ právneho predpisu:
	Vláda Slovenskej republiky 

2. 	Názov návrhu právneho predpisu:	
	Návrh zákona, ktorým sa mení a dopĺňa zákon č. 245/2003 Z.z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov a o zmene a doplnení niektorých zákonov

3. 	Záväzky Slovenskej republiky vo vzťahu k Európskym spoločenstvám a k Európskej únii:
a)	všeobecný záväzok SR dosiahnuť súlad s ustanoveniami smerníc ES vyplývajúci z článku 54 Prístupovej zmluvy,
b)	povinnosť Slovenskej republiky ako členského štátu Európskej únie zabezpečiť prebratie smernice 2003/35/ES Európskeho parlamentu a Rady z 26. mája 2003, ktorou sa ustanovuje účasť verejnosti pri navrhovaní určitých plánov a programov týkajúcich sa životného prostredia a ktorou sa menia a dopĺňajú s ohľadom na účasť verejnosti a prístup k spravodlivosti smernice Rady 85/337/EHS a 96/61/ES do        25. júna 2005.

4. 	Problematika návrhu právneho predpisu: 
a)	je upravená v práve Európskych spoločenstiev v hlave XIX Zmluvy o založení Európskeho spoločenstva v platnom znení, najmä v čl. 175, a tiež v čl. 4 a v prílohe II smernice 2003/35/ES Európskeho parlamentu a Rady z 26. mája 2003, ktorou sa ustanovuje účasť verejnosti pri navrhovaní určitých plánov a programov týkajúcich sa životného prostredia a ktorou sa menia a dopĺňajú s ohľadom na účasť verejnosti a prístup k spravodlivosti smernice Rady 85/337/EHS a 96/61/ES,
b)	nie je upravená v práve Európskej únie.

5. 	Stupeň zlučiteľnosti návrhu právneho predpisu s právom Európskych spoločenstiev a s právom Európskej únie: 
	čiastočná       

6.  	Gestor: 
	Ministerstvo životného prostredia  Slovenskej republiky

7.  	Účasť expertov pri príprave návrhu právneho predpisu a ich stanovisko k zlučiteľnosti  návrhu právneho predpisu s právom Európskych spoločenstiev  a právom Európskej únie: 
	bez účasti expertov. 

B. Osobitná časť

K článku I

K bodu 1 a 2
     Do integrovaného povoľovania sa zlučujú ďalšie konania zo zákona č. 478/2002 Z.z. o ochrane ovzdušia  a ktorým sa dopĺňa zákon č. 401/1998 Z.z. o poplatkoch za znečisťovania ovzdušia v znení neskorších predpisov (zákon o ovzduší) tak, aby bolo možné vydať integrované povolenie v časti ochrana ovzdušia čo najkomplexnejšie. Držiteľ integrovaného povolenia tak nebude musieť žiadať o ďalšie povolenia, čím sa z jeho hľadiska zjednoduší povoľovací proces. Sústredenie viacerých povolení do jedného dokumentu zjednoduší aj kontrolu ich plnenia. 

K bodu 3 a 4
     Do integrovaného povoľovania sa zlučujú ďalšie konania zo zákona č. 364/2004 Z.z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení zákona č. 587/2004 Z.z. tak, aby bolo možné vydať integrované povolenie v časti ochrana vôd čo najkomplexnejšie. Držiteľ integrovaného povolenia tak nebude musieť žiadať o ďalšie povolenia, čím sa z jeho hľadiska zjednoduší povoľovací proces. Sústredenie viacerých povolení do jedného dokumentu zjednoduší aj kontrolu ich plnenia.

K bodu 5 a 6
Úprava znenia uvedených ustanovení o zlúčených konaniach  sleduje zmeny ustanovení § 7 ods. 1 písm. a) a c) zákona č. 223/2001 Z.z. o odpadoch a o zmene a doplnení niektorých zákonov, kde sa nachádza pôvodná úprava zlučovaných konaní, a to v dôsledku prijatia zákona č. 24/2004 Z.z.

K bodu 7 až 9
     Do integrovaného povoľovania sa zlučujú ďalšie konania zo zákona č. 223/2001 Z.z. o odpadoch a o zmene a doplnení niektorých zákonov v znení neskorších predpisov tak, aby bolo možné vydať integrované povolenie v časti odpadové hospodárstvo čo najkomplexnejšie. Držiteľ integrovaného povolenia tak nebude musieť žiadať o ďalšie povolenia, čím sa z jeho hľadiska zjednoduší povoľovací proces. Sústredenie viacerých povolení do jedného dokumentu zjednoduší aj kontrolu ich plnenia.

K bodu 10
     Dopĺňajú sa ďalšie kompetencie zo zákona č. 50/1976 Zb. o územnom plánovaní  a stavebnom poriadku (stavebný zákon) v znení neskorších predpisov tak, aby bolo možné zabezpečiť stavebné konanie v plnom rozsahu potrebnom pre povolenie stavby a jej uvedenie do prevádzky, resp. aby sa v prípade skládky odpadov zabezpečila jej rekultivácia po ukončení životnosti.

K bodu 11
     V súlade s ustanoveniami smernice 2003/35/ES sa bližšie špecifikuje podstatná zmena v činnosti prevádzky alebo jej rozšírenie.

K bodu 12
     V dôsledku úpravy znenia §10, ktorá prináša vymedzenie pojmu verejnosti, vymedzenie zainteresovanej verejnosti, zakotvenie jej pozície účastníka v konaní, sa mení aj názov ustanovenia § 10. 
     V súlade s ustanoveniami smernice  sa definuje pojem verejnosť a vymedzuje sa aj tá časť verejnosti, ktorá má nárok zúčastniť sa na konaní, pretože sú konaním  pri vydávaní povolenia pre novú prevádzku alebo povolenia podstatnej zmeny v činnosti prevádzky alebo konaním pri aktualizácii podmienok povolenia uskutočňovanej na základe výzvy podľa § 22 ods. 1 písm. d) dotknuté alebo pravdepodobne dotknuté jej záujmy alebo sa jedná o subjekt, ktorý má alebo môže mať na takomto konaní záujem. Keďže smernica  2003/35/ES takýto záujem považuje za prítomný u mimovládnych organizácii podporujúcich ochranu životného prostredia  a spĺňajúcich požiadavky vnútroštátneho práva (v prípade SR je touto požiadavkou viac ako dvojročná pôsobnosť), novela zákona im umožňuje zúčastniť sa konania v pozícii účastníka konania. Ich účasť na konaní je však podmienená podaním písomnej prihlášky po zverejnení žiadosti podľa § 12 ods. 2 písm. d).  
Smernica 2003/35/ES  v bode 4 priznáva dotknutej verejnosti právo na „prístup k spravodlivosti“. „Prístup k spravodlivosti“ znamená „prístup k opravným prostriedkom pred súdom alebo iným nezávislým a nestranným orgánom ustanoveným na základe zákona, za účelom napadnúť vecnú a procesnú zákonnosť akéhokoľvek rozhodnutia, skutku alebo nečinnosti, ktoré sú predmetom ustanovení smernice 2003/35/ES o účasti verejnosti“. V prípade, že to vnútroštátne právo  vyžaduje, uplatnia sa pred súdnymi správne opravné prostriedky. Smernica 2003/35/ES preberá v tomto prípade znenie článku 9 bod 2 Aarhuského dohovoru.
Zainteresovaná verejnosť bude mať ako každý účastník konania právo na odvolanie.  Zainteresovaná verejnosť bude mať právo žiadať, aby súd preskúmal zákonnosť právoplatného rozhodnutia vydaného v konaní na základe zákona č. 245/2003 Z.z. v znení neskorších predpisov a postupu správneho orgánu v takomto konaní.

K bodu 13
     V súlade s ustanoveniami smernice 2003/35/ES sa náležitosti, ktoré obsahuje žiadosť o integrované povolenie, rozširujú o opis hlavných alternatív navrhovaného riešenia, ak boli vypracované a predkladateľ ich akceptuje.

K bodu 14
Navrhovaná zmena zosúlaďuje text zákona s platným znením článku 17 ods. 1 smernice 96/61/ES v znení smernice 2003/35/ES.

K bodu 15
 Dopĺňa sa a bližšie špecifikuje požiadavka na preukázanie vlastníctva alebo užívacieho práva k nehnuteľnosti, na ktorej je alebo má byť umiestnená povoľovaná prevádzka.

K bodu 16
     Zmena umožňuje dohodnúť s povoľujúcim orgánom počet predkladaných žiadostí a ich príloh tak, aby žiadateľ nemusel zbytočne rozmnožovať a predkladať dokumenty v množstve, ktoré nie je potrebné pre vydanie integrovaného povolenia (napr. projektovú dokumentáciu pre stavebné povolenie, ktorá je veľmi rozsiahla a vyhotovovanie jej kópií je značne nákladné).

K bodu 17
 Úprava nadväzuje na navrhované znenie § 10 ods. 2 písm. d), podľa ktorého sa zainteresovaná verejnosť v prípadoch podľa § 10 ods. 3 písm. b) a c) stáva účastníkom konania na základe písomnej prihlášky podanej po zverejnení žiadosti. Zainteresovaná verejnosť v prípade podľa § 10 ods. 3 písm. a) sa stáva účastníkom konania na základe tvrdenia vyjadreného v priebehu konania písomne alebo ústne do zápisnice.
Doručovania verejnou vyhláškou voči účastníkom konania, ktorí sú vlastníkom dotknutého pozemku alebo stavby, zjednoduší doručovanie v prípade, ak ich počet je vyšší ako 50. 

K bodu 18 a 19
    V súlade s ustanoveniami smernice 2003/35/ES sa rozširuje rozsah zverejňovaných informácií o podanej žiadosti o integrované povolenie a samotnom konaní a zakotvuje sa povinnosť  správneho orgánu zverejniť  samotnú žiadosť s výnimkou príloh, ktoré nie sú dostupné v elektronickej podobe.

K bodu 20
Rozšírenie informačných povinností obce nadväzuje na zmeny informačných povinností správneho orgánu (bod 18). Zmena vyplýva z požiadaviek smernice 2003/35/ES.

K bodu 21
Navrhovaná zmena zosúlaďuje text zákona s platným znením článku 17 ods. 1 smernice 96/61/ES v znení smernice 2003/35/ES.

K bodu 22
Informačná povinnosť správneho orgánu a nadväzne i obce, viažúca sa  moment dostupnosti vymedzených informácii, preberá prílohu II smernice 2003/35/ES v bode 1 písm. f) a g).

K bodu 23
Legislatívno-technická zmena nadväzujúca na znenie bodu 18.

K bodu 24
Legislatívno-technická zmena nadväzujúca na úpravu v  bode 21.

K bodu 25 až 29
Dopĺňa sa  právna úprava rozhodnutí,  ktorými sa nepovolí činnosť v prevádzke a úprava ich oznamovania, navrhujú sa súvisiace legislatívno-technické zmeny.

K bodu 30
Doručovania verejnou vyhláškou voči účastníkom konania, ktorí sú vlastníkom dotknutého pozemku alebo stavby, zjednoduší doručovanie v prípade, ak ich počet je vyšší ako 50. 

K bodu 31
Zakotvuje sa pôsobnosť inšpekcie v prípadoch, keď povoľovaná prevádzka na území susedného členského štátu EÚ má alebo môže mať významný negatívny vplyv na životné prostredie SR.

K bodu 32 
Text druhej vety ustanovenia § 29 ods. 6 sa upresňuje sa tak, aby nemohli vzniknúť pochybnosti o platnosti rozhodnutí vydaných pred vydaním integrovaného povolenia.

K bodu 33
     Vkladá sa nové prechodné ustanovenie, ktoré zachováva platnosť doteraz vydaných integrovaných povolení  a tiež rozhodnutí vydaných v konaniach, ktoré sa na základe novelizačných bodov 1, 3 a 8 stávajú súčasťou integrovaného povoľovania (konanie podľa zákona č. 478/2002 Z.z. v znení neskorších predpisov, zákona č. 223/2001 Z.z. v znení neskorších predpisov a zákona č. 364/2004 Z.z. v znení zákona č. 587/2004 Z.z),  a to vo vzťahu k prevádzkam, ktoré už časť svojej činnosti vykonávajú na základe právoplatného integrovaného povolenia, v záujme plynulého výkonu činnosti povoľovacieho orgánu.
Nové záverečné ustanovenie predstavuje referenčný odkaz na transpozičnú prílohu.

K bodu 34
      Text sa upravuje tak, aby bol v súlade s terminológiou používanou v tejto prílohe a vylúčili sa prípadné  nedorozumenia.

K bodu 35
     Vkladá sa nová príloha, ktorá uvádza právne predpisy Európskych spoločenstiev a Európskej únie transponované do novelizovaného zákona.

K článku II

     V súvislosti s úpravou § 8 ods. 2 písm. c) zákona sa novelizuje zákon č. 223/2001 Z.z. o odpadoch a o zmene a doplnení niektorých zákonov v znení  neskorších predpisov.

K článku III

     V súvislosti s úpravou § 8 ods. 2 písm. a) zákona sa novelizuje zákon č. 478/2002 Z.z. o ochrane ovzdušia a ktorým sa dopĺňa zákon č. 401/1998 Z.z. o poplatkoch za znečisťovanie ovzdušia v znení neskorších predpisov (zákon o ovzduší).

K článku IV

     V súvislosti s úpravou § 8 ods. 2 písm. b) zákona sa novelizuje zákon č. 364/2004 Z.z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon).

K článku V

   Za deň účinnosti právneho predpisu sa navrhuje  1. október 2005 ako najskorší možný termín.

V  Bratislave  dňa  11. mája 2005

Mikuláš Dzurinda v.r.
predseda vlády
Slovenskej republiky

László Miklós  v.r.
minister životného prostredia
Slovenskej republiky